## Emergències i Interior forma càrrecs públics i policies locals en les funcions de direcció de festejos de bous al carrer

*** Municipis de la Costera, la Vall d’Albaida, la Ribera Alta i la Vall d’Aiora han participat, a Moixent, en una jornada formativa destinada a les persones que dirigixen festejos taurins tradicionals**

​​​​​​​La Conselleria d’Emergències i Interior ha celebrat, este dijous, una jornada tècnica amb representants municipals i policies locals de 12 municipis de la Costera, la Vall d’Albaida, la Ribera Alta i la Vall d’Aiora que ha permés traslladar aspectes d’interés que han de tindre’s en compte en la direcció de festejos de bous al carrer.

En la jornada, que ha comptat amb la presència del director general d’Interior, Vicente Huet, han participat alcaldes, regidors i efectius de les policies locals de les localitats de Moixent, Ontinyent, la Font de la Figuera, Vallada, Ayora, Barxeta, Montesa, Llocnou d’en Fenollet, el Genovés, Rafelguaraf, Quatretonda i Aielo de Malferit.

La trobada, destinada a les persones que exercixen o exerciran la funció de director o directora de festeig en els festejos taurins tradicionals d’estes localitats, ha tingut lloc en dependències municipals de l’Ajuntament de Moixent.

L’activitat formativa ha sigut impartida per la Policia de la Generalitat i ha permés abordar aspectes de la labor de direcció del festeig taurí, una figura la presència de la qual és obligatòria durant tot el desenrotllament d’este.

Huet ha remarcat que l’objectiu primordial de les reunions de proximitat que està mantenint la Unitat de la Policia Nacional adscrita a la Comunitat Valenciana amb ajuntaments que programen festejos taurins és reforçar la seguretat, un aspecte que constituïx “la clau” de les actuacions que guien la Conselleria en esta matèria.

La voluntat és acostar estos cursos “a tots els racons de la Comunitat Valenciana” i aconseguir la “màxima especialització” i un “coneixement exhaustiu” de la normativa de festejos taurins tradicionals, ha assenyalat el director general, que ha destacat també que l’Institut Valencià de Seguretat Pública i Emergències (IVASPE) “té previst realitzar pròximament formació dirigida a policies locals que actuen com a directors de festejos en bous al carrer”.

“Amb tot això, facilitem ferramentes a les persones que exercixen esta funció per a garantir un desenrotllament òptim d’esta mena d’esdeveniments tant per al públic espectador com per als participants”, ha agregat Huet.

Entre altres qüestions, en la jornada d’este dijous s’ha informat sobre les actuacions prèvies a l’inici del festeig que han de dur a terme les persones que realitzen estes funcions de direcció, com les comprovacions documentals o de les estructures de seguretat i les comprovacions sanitàries o dels animals que participen en els festejos.

A més, també s’ha oferit informació sobre prohibicions, causes de suspensió, l’actuació operativa davant de la presència de menors de 16 anys, la direcció i coordinació de la figura d’expert/a taurí/ina i del personal col·laborador voluntari, la comunicació d’incidències o l’actuació inspectora de la Policia de la Generalitat.

Fecha: 08/05/2025